#### FARSKÝ LIST

**11.júl 2022 – 24.júl 2022, číslo 462**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Všetko ako liturgia, všetko ako modlitba***

***==================================***

*Hovorí sa, že svoj život máme žiť celý ako modlitbu, ako liturgiu. Sprvu si pod tým predstavujeme, že sa máme naozaj modliť a stále na Pána Boha myslieť, aktívne. Alebo sa na všetko nejako mimoriadne sústrediť a nejako to tak zbožne prežívať. Ale všetko toto je čo svojej podstate ešte stále umelé, neprirodzené, vo svojej podstate ešte detské.*

*Žiť svoj život ako modlitbu, ako liturgiu znamená, že ho žijeme, neviem to povedať lepšie, domácky v Božej domácnosti. Sme s Bohom a v Bohu v hlbokom pokoji a spočinutí tak prirodzene a samozrejme, ako keď sme v pozemskom dome a všetko, čo robíme a žijeme, samozrejme robíme a žijeme v ňom. Alebo keď sme na chate s priateľom a tiež všetko žijeme a robíme na chate s priateľom. Tak aj tu, sme srdcom už v Nebi, hoci telom ešte na zemi, celí však s Bohom, s Otcom, so Synom, s Duchom. Videli ste film Chatrč? Tak tak nejako. A všetko, čo robíme a žijeme, robíme a žijeme akosi samozrejme s Bohom v Nebi, hoci telo a samé skutky sú ešte stále na zemi.*

*Vo všetkom je náhle uvoľnenosť a bezprostrednosť domácnosti. Jednoduchosť a prostota dôvernej blízkosti. Rodiny. Priateľov, blízkych druhov. Oboje naraz. V tej chvíli je jedno, či sa modlíme breviár alebo opravujeme žiarovku alebo si chystáme raňajky. Všetko je rovnako v Bohu a s Bohom. Jedno viac neprotirečí druhému. Všetko je jedno: stále jeden a ten istý Boh, ten istý človek, tá istá domácnosť Boha.*

*Všetko napĺňa múdrosť. Nie mudrovanie, ale múdrosť, koreniaca v kontemplácii, v porozumení. Všetko preniká mier a pokoj. Netreba žiadne veľké gestá ani slová. Miesto veľkých a umelých pocitov nastupuje ešte väčší pokoj. Boží pokoj. Pokoj Božej domácnosti. Je v tom prostota kráľa, ktorý odložil korunu a rúcha a zašiel si bosý v halene na potok na ryby. Prostota koliby pastiera, kde je všetko tak prosté ako skutočné a tak hlbšie, než baroko palácov kdesi dole.*

*Sama zbožnosť, liturgia, vracajú sa späť k prostote, jednoduchosti a hĺbke onej Večere tam, na samom počiatku. Pompa bola a je hlavne pre zástupy - ako keď Ježiš rozmnožoval chleby či vchádzal slávnostne do Jeruzalema. Ale pre učeníkov čaká viac: intimita a prostota a hĺbka Jeho tajomnej Večere. Intimita, blízkosť, prostota a hĺbka Zmŕtvychvstania, keď ho prežívajú tam, pri ohni, s opečeným chlebom a pečenou rybou za rána na brehu jazera.*

*Áno. Film Chatrč. Až na to, že Mack, hlavný hrdina, je stále iba na návšteve, nezdieľa ešte túto vo filme pekne ukázanú domáckosť Boha. A ešte jedno: ani režisér nepochopil, že Nebo nebola oná lúka, kde Mack videl šantiť svoju mŕtvu dcéru. Nebo bola práve tá chata, ten prostý drevený dom, Domácnosť Boha. Byť v Nebi znamenalo ostať v ňom, už nie ako hosť, ale ako domáci Boha (Ef 2, 19).*

*Len dieťa toto dokáže. Len čisté srdce, prosté a jednoduché, uvidí Boha - takto.*

*Žiadna žiadostivosť. Žiaden strach. Uvoľnenosť. Pokoj. Spočinutie. Boh.*

***Kresťanstvo je normálnosť sama***

***==========================***

*Žiť kresťanstvo znamená žiť v úplnej normálnosti. Všetko je Božie. Všetko je normálne. Všetko je prebudené, bdelé, živé, uvedomené. Pokojné. Blažené. Už viac naozaj nie je rozdiel medzi Božím a svetským. Všetko je jedno, všetko je spojené, nijako násilne, ale prirodzene a v pokoji a zase v tej hlbokej prirodzenej samozrejmosti normálneho, tak, ako vraví Písmo: "On je náš pokoj! On z oboch urobil jedno a vo svojom tele zbúral medzi nimi múr rozdelenia, nepriateľstvo, tým, že zrušil zákon prikázaní, spočívajúci v nariadeniach, aby v sebe z tých dvoch vytvoril jedného nového človeka, a nastolil pokoj" (Ef 2, 14-15).*

*A tak v Kristovi nachádzame svoj pokoj, zavŕšenie, svoju celistvosť. Sme obnovení, stávame sa novým človekom, ktorý je vlastne tým starým, pôvodným, spred hriechu. A aby to nebolo dosť, sme naplnení Jeho Duchom a v Ňom zbožšťovaní! Denne žasnem nad týmto Jeho Dielom s nami a v nás!*

*Ako často hľadáme mimoriadne zážitky, nejaké silné pocity, emócie, niečo nezvyčajné, aby nás to rozptýlilo. A pritom ani netušíme, aká intenzita sa ukrýva v tomto Pokoji, v tejto Božej normálnosti a prirodzenosti! Intenzívna až k nezneseniu. Priveľká na smrteľník! Ale vďaka nej vieme aspoň trochu tušiť, aká bude, "keď si toto porušiteľné oblečie neporušiteľnosť a toto smrteľné si oblečie nesmrteľnosť" (1Kor 15, 54)!*

*Vskutku, aj tu platí to, čo o pôvodcovi toho všetkého, o Kristovi: "Kameň, čo stavitelia zavrhli, stal sa kameňom uholným" (Ž 118, 22) a "čo je svetu slabé, vyvolil si Boh, aby zahanbil silných" (1Kor 1, 27).*

*Sme v Domácnosti Boha a všetko sa stáva domáckym. Nie je v tom žiadna neprirodzenosť, umelosť. Len domáckosť a blízkosť vo všetkom. Všetko sa stáva súčasťou tohto domova, domácnosti Boha a ona všetko napĺňa, v sebe premieňa, pretvára, posväcuje tým najprostejším spôsobom. Ach, ani to neviem dosť dobre vyjadriť!*

*Čím ďalej, tým viac milujem reformovanú formu liturgie Eucharistie po II. vatikánskom koncile. Je vskutku nebeská!*

***Omša, modlitba po novom***

***=========================***

*Je to zvláštne, ale ak naozaj žijeme v Bohu, potom všetko v našom živote, aj modlitba a dokonca aj svätá omša je niečo, čo prežívame s akousi svätou samozrejmosťou, v pokoji, prosto. Bez nejakých citov a bez potreby sa na to nejako sústreďovať a nejako to "prežívať".*

*Veď sme stále s tým istým Otcom a tým istým Bratom a v tom istom Duchu a tej istej Rodine Cirkvi-Neba, ako vždy. Nepotrebujeme sa na to nejako sústreďovať či nalaďovať. Je to ako vždy, normálne, všedné.*

*A keď vyslovujeme slová chvály či prosby, sú to znova veci, ktoré sú v nás, ktoré žijeme, za ktorými ideme a za ktoré nepredajné, prirodzene a veľmi úprimne oslavujeme Boha. Nič nové ani nezvyčajné. Všedná, každodenná vec, bežný stav nášho života, bežný postoj nášho bytia. Nepotrebujeme sa na ne nejako sústreďovať, nalaďovať, preciťovať ich, lebo sú úplne samozrejme všetky tieto veci, postoje, sväté túžby, v nás, je to niečo bežné a všedné.*

*Omša či modlitba sú tak len vyjadrením, koreňom a korunou toho, čo žijeme, slávením toho, čím v Bohu úplne normálne a samozrejme sme. A naopak, náš život, postoje, skúsenosť, nádej i túžba nachádzajú svoje dokonalé zrkadlo a vyjadrenie v modlitbe a obzvlášť liturgii, v omši - a tak nám v nich všetko pripadá dôverne známe a blízke, pretože už dávno a samozrejme žijeme všetko to, čo v liturgii či modlitbe vyslovujeme a konáme.*

*A tak tam, kde kedysi boli vonkajšie city a snaha o akési "prežívanie" je dnes hlboká jednota, ktorá to všetko napĺňa nebeskou prostotou a samozrejmosťou a prirodzenosťou.*

*Len musíme byť už naozaj vojdení. Len musíme už naozaj byť v Nebi, žiť v Kristovi. Byť v Ňom, u Otca doma. Kým sa tak nestane, stále budeme sa na omši cítiť ako cudzinci a naozaj nimi aj budeme, návštevníkmi z iného sveta v inom Svete.*

*A sám Pán nás volá k tejto svätej prostote a samozrejmosti, keď prichádza nie v oblaku a hrmení, ale v prostom Chlebe a prostom Víne v prostote Večere.*

***Vykúpenie, to je všetko na svojom mieste***

***====================================***

*Kristus prišiel vrátiť všetky veci na svoje miesto. Obrátenie je okamih veľkého uľahčenie, pretože po tom, čo sme boli zmietaní nesúladom v samých sebe, naše údy brojili proti sebe navzájom a nás samých ovládali žiadostivosť a strach, konečne sa zastavujeme, stojac na Skale Krista a konečne sa v nás obnovuje súlad a my sami vraciame veci na svoje miesto, pretože v Kristovi konečne môžeme.*

*A naozaj to neviem inak opísať, než že sa veci v našom živote všetky vracajú na svoje miesto a k svojmu účelu a už nám nezvládnu a ani my nevládneme im, pretože to už ani nie je treba. Všetko sa vracia na svoje miesto, všetko funguje ako má, je to ako dobre nastavený motor v aute, ktorý nepotrebuje, aby sme mu nejako vládli, prosto funguje a my ho používame tak a na to, k čomu bol vyrobený a on tomu úplne samozrejme slúži.*

*Ale toto je naozaj možné iba v Kristovi a na Kristovi, ako aj On sám hovorí: "Ja som vinič, vy ste ratolesti. Kto ostáva vo mne a ja v ňom, prináša veľa ovocia; lebo bezo mňa nemôžete nič urobiť" (Jn 15, 5). Kým teda sme v Ňom a On v nás, môžeme takýto byť a takto žiť. A tak viac, než sa snažiť ovládať rozhádzané komponenty samých seba, záleží na tom, ostávať v Kristovi. Toto je pravá bdelosť, toto je ovocie spočinutia v Kristovom Pokoji.*

*Sú to strach a žiadostivosť, ktoré tomuto spočinutiu odporujú a ťahajú nás preč, do chaosu sveta. Pretože toto spočinutie je ich opak, ich smrť. Je však pre nás nové. Preto sa mu musíme učiť a navykať si naň. Preto je nutná bdelosť. "Buďte triezvi a bdejte! Váš protivník, diabol, obchádza ako revúci lev a hľadá, koho by zožral" (1Pt 5, 8 ). Preto nám to Ježiš prikazuje, "ostaňte vo mne a ja vo vás" (Jn 15, 4) - lebo od nás to záleží.*

*V Ňom sme potom konečne voľní a slobodní, bez Neho stále otroci, ako sám hovorí: "Každý, kto pácha hriech, je otrok. … až keď vás Syn vyslobodí, budete naozaj slobodní" (Jn 8, 34,36). A tu a tak sa to naozaj deje!*

*Aj preto je viera skutkom, veď "viera bez skutkov je neúčinná, … lebo ako telo bez ducha je mŕtve, tak je mŕtva aj viera bez skutkov" (Jak 2, 20,26) - pretože skutočne uveriť znamená skutočne nechať veci v našom živote zapadnúť na ich miesto a potom v tejto slobode a vnútornej harmónii žiť a konať.*

*Ak by sme nežili a nekonali, potom by to znamenalo, že nás strach stále ovláda a bojíme sa to urobiť. A ak by v nás nebol tento súlad, stále by sme boli otrokmi hriechu a teda žiadostivosti, ako vraví Písmo: "Umŕtvujte teda svoje pozemské údy: smilstvo, nečistotu, vášeň, zlú žiadostivosť a lakomstvo, čo je modloslužba! Pre takéto veci prichádza Boží hnev na odbojných synov. Kedysi ste aj vy boli takí, keď ste v nich žili" (Kol 3, 5-7). Ak v nich však stále žijeme, potom naša viera je naozaj neúčinná a mŕtva, je to viera diabla, veď "aj diabli veria, a trasú sa" (Jak 2, 19). A takáto viera nás nemôže spasiť, veď práve tento súlad, sloboda a obnova je touto spásu, ako hovorí aj Boh: "Hľa, všetko robím nové" (Zjv 21, 5)!*

*Kto takto žije a zotrváva v láske - ktorej viac nič nebráni - už teraz prebýva v Nebi. A naopak, kto srdcom už teraz vierou vstúpil do Neba, aby v ňom žil, dosahuje tejto súlad, pokoj a slobodu.*

Liturgický program

|  |  |  |  |
| --- | --- | --- | --- |
|  | **Čičava** | **Komárany** | **Merník** |
| **Po****11.7.** | Svätá všechválna mučenica Eufémia; odchod do večnosti blaženej Oľgy, kyjevskej kň*ažnej, pri svätom krste nazvanej Helena* |
| **Ut****12.7.** | Svätí mučeníci Proklos a Hilarios; prepodobný otec Michal Maleinský |
| **St****13.7.** | Zhromaždenie k svätému archanjelovi Gabrielovi; náš prepodobný otec Štefan Svätosávsky |
| **Št** **14.7.** | Svätý apoštol Akvila |
|  | 17.30 +Pavol (r.Pavlova) + panychýda **o.Fedin** |  |
| **Pi****15.7.**  | **Svätý apoštolom rovný a veľký knieža Vladimír** |
| **So****16.7.** | *Svätý hieromučeník Aténogenes a jeho desiati spoločníci* |
|  |  | 18.00 za nedeľu **o.Janočko** |
| **Ne****17.7.** | **Šiesta nedeľa po Päťdesiatnici**Blažený hieromučeník Pavel Gojdič, prešovský biskup**Pamiatka svútých otcvov prvých šiestich ekumenických snemov** | Zbierka na Svojpomocný fond – pre farnosti |
| 10.00 \*ZBP Mária (r.Budaiova) 70r. **o.Janočko** | 7.30 \*ZBP Anna (r.Kľučarova) **o.Fedin** |  |
| **Po****18.7.** | Svätý mučeník Hyacint z Amastridy; svätý mučeník Emilián |
|  | 18.00 +Jozef, Anna, Ján (r.Nabožna) **o.Fedin** |  |
| **Ut****19.7.** | Prepodobná matka Makrína, sestra Bazila Veľkého; prepodobný otec Dios |
| **St****20.7.** | **Svätý a slávny prorok Eliáš** | Odporúčaný sviatok |
| 18.00 **o.Janočko** | 16.30 \*ZBP Peter, Pavol (r.Bohačova) **o.Fedin** |  |
| **Št** **21.7.** | Prepodobní otcovia Simeon, blázon pre Krista a Ján, jeho spoluaskéta; svätý prorok Ezechiel |
| **Pi****22.7.**  | Svätá myronosička a apoštolom rovná Mária Magdaléna; návrat pozostatkov svätého hieromučeníka Fókasa **Deň sv. Šarbela** |
|  18.00 s modlitbami k sv. Šarbelovi |  |  |
| **So****23.7.** | *Svätí mučeníci Trofim, Teofil a spoločníci* |
|  |  |  |
| **Ne****24.7.** | **Siedma nedeľa po Päťdesiatnici**Svätí mučeníci Boris a Gleb |
| 9.15 \*za farnosť | 11.00 | 7.30 |

***Úmysel modlitby****: za mier na Ukrajine a vo svete.*

*Od 10.7. do 21.7. som na dovolenke. V nevyhnutných prípadoch sa obracajte na o. Miroslava Janočka – tel.: 0911 811 176.*